Folketing
2003-02-20

Vi har anført i bemærkningerne, at det ikke er vores hensigt, at hvor der er kommunesammenlægninger, skal der indføres fri husleje de steder, hvis der er en af kommunerne, der sammenlægges, som har reguleringer, og de andre ikke har. Det er klart nok. Det er efter min mening et meget nemt løseligt problem. Men der var jo nogle ordførere, især Venstres ordfører, der fik det her til at lyde, som om det nu stod lige foran os, at nu skulle en masse kommuner klaskes sammen. Jeg har egentlig ikke forstået regeringens politik på den måde, at der nu lige om hjørnet ventede en stor runde tvungne kommunesammenlægninger. Sådan har jeg ikke forstået regeringens politik. Men det kan jeg jo da selvfølgelig tage fejl af. Men det er sådan set ikke den tone, jeg ellers har hørt, især ikke, når jeg har lyttet til talsmænd fra Venstre og Venstres kommunalpolitikere. Så den indvending mod forslaget, at det over for nogle frivillige kommunesammenlægninger rejser et praktisk problem, accepterer jeg helt. Men det er også et løseligt problem.